《题章秀才画山水鱼龙》
宋代·姚勉

章生画中师，神秀蟠心胸。儿时学山水，近复能鱼龙。

拂素欲画时，默吮南山松。斯须景与物，以次生笔锋。

画出巧安排，咫尺千万重。阴晴弄明晦，近远分淡浓。

雪月清瘦屿，烟雨朦胧峰。有时作江湖，万派俱朝宗。

云涛汹澎湃，雪屋惊奔冲。风平坦如掌，皱縠浮溶溶。

因水鱼更巧，回翻态从容。翻荷猛跳珠，聚藻相噞喁。

中有化龙鲤，静伺机便逢。天门露头角，滃滃祥云从。

看君此四画，众史特奴佣。当知各有意，不特誇纤秾。

丈夫抱膝时，清乐山水供。观鱼或濠上，笑倚临流筇。

一朝蜕鳞鬣，屣脱尘泥踪。甘霖泽四海，霓望慰九农。

作者简介：姚勉（1216～1262），乳名二郎，学名冲，因避讳改名勉，字述之、成一，号蜚卿、飞卿，古天德乡（今江西宜丰县新庄镇）灵源村人。宋嘉定9年（1216）生，初生时，曾被弃之山野雪地，故其成年后自号“雪坡”以志不忘。